錢子高舉賢良中科寄賀子飛
作者：劉攽
朝代：宋

paragraphs: 當世英雄彀，連年伯仲賢。
友于聲競爽，敵萬智無前。
讜議天人際，馳辭日月邊。
會驚文得鳳，真謂筆如椽。
萬乘親前席，諸生敢比肩。
晚成無近器，妙選悉青錢。
濟美高陽舊，傳經韋氏專。
公侯將必復，廊廟定誰先。
步武青雲接，官曹畫省聯。
軼群看赤驥，洵直想朱絃。
德賞今誰擬，才難古亦然。
從容照棣萼，聞望已陶甄。
夏屋方隆棟，雲檣穩濟川。
那令得賢頌，祇貴漢王淵。